Escola de Chicago (arquitectura)

miniatura|Edificio Carson, Pirie, Scott & Co. de Louis Sullivan
A **Escola de Chicago** é un estilo arquitectónico xurdido na cidade de Chicago a finais do século XIX e principios do XX. Máis concretamente, pode considerarse a década de 1883 a 1893 como a Idade de Ouro da Escola.

## Historia
Na segunda metade do século XIX, Chicago experimentou un enorme crecemento demográfico debido á enorme produción industrial e ao gran florecemento da actividade comercial. O aumento da poboación provocou unha demanda de edificios que se ergueron rapidamente, en madeira e sen gran calidade construtiva. Isto comportou a que, en 1871, un enorme incendio arrasara a práctica totalidade da cidade.

Tras o lume fíxose necesaria a reconstrución da cidade, o que comportou a unha grande especulación do solo e unha gran demanda de construción. A solución que se adoptou para satisfacela foi a construción en vertical, unha gran superficie útil de edificio nunha parcela de dimensións reducidas. Pero o sistema construtivo empregado até o momento non permitía este crecemento en altura dos edificios. Para solucionar o problema eran necesarias dúas solucións:

En primeiro lugar, debíase alixeirar a estrutura. Os muros de carga non permitían acadar cotas elevadas, posto que a máis altura do muro, máis grosor debía coller este na súa base para manter a estabilidade. Comezaron a empregarse estruturas de ferro, rodeadas de pechamentos non portantes.

En segundo lugar, debíanse facilitar as circulacións verticais no edificio. A solución a este problema veu da man de Elisha Otis, quen inventou o ascensor no ano 1852.

## Características da Escola de Chicago
miniatura|dereita|Chicago Windows
* Estruturas metálicas de ferro recubertas de chapados de terracota, o que as facía resistentes ao lume.
* Pechamentos non portantes, que permitían abrir grandes ócos nas fachadas, dotando aos edificios dunha maior luminosidade interior. Estes ócos ocupábanos as *Chicago Windows* (fiestras características da Escola), que constaban dun módulo central cadrado fixo e dous módulos laterais rectangulares practicábeis.
* A arquitectura da Escola de Chicago era unha arquitectura funcional (Louis Sullivan foi o autor da famosa frase *A forma segue á función*), precursora do funcionalismo do século XX.
* Importancia dos elementos construtivos fronte á decoración, que progresivamente desaparece dos edificios.
* Malia esta progresiva desornamentación, a arquitectura da Escola de Chicago desenvolveuse en pleno eclecticismo arquitectónico, co que a composición dos edificios bebía considerablemente desta corrente. Os edificios organizábanse en tres niveis, ao xeito dos pazos renacentistas do século XV: As plantas baixas (un ou dous andares) recubríanse con muros de perpiaño toscamente labrado a modo dun gran zócolo macizo; as plantas intermedias ordeábnse mediante grandes pilastras verticais; e as plantas máis elevadas (tamén un ou dous andares) acumulaban a decoración do edificio, cunha gran cornixa voada sobre a fachada. Esta composición daba ao edificio un aspecto de columna clásica, seguindo paralelamente as súas tres partes: baseamento, fuste e capitel.

## Fin da Escola
No ano 1893 celebrouse en Chicago a Exposición Colombina. Nesta Expo internacional levouse a cabo unha arquitectura totalmente ecléctica, ligada ao pasado e que non recollía os principios modernos e as novidades tecnolóxicas que a Escola de Chicago desenvolvera na última década. Esta Exposición supuxo a fin da Escola.

A Escola de Chicago mantivo a súa influencia posteriormente na arquitectura de Frank Lloyd Wright (quen fora discípulo de Sullivan) e nos rañaceos construídos en Nova York nas priméiras décadas do século XX.

## Arquitectos e obras
* **William Le Baron Jenney**
Leiter Building I

Manhattan Building

Leiter Building II

Insurance Building

Fair Store

* **Burnham & Root** (Daniel Burnham e John Root)
The Rookery

Reliance Building

Monadnok Building

Almacéns Marshall Field

Flatiron Building (Nova York)

* **Holabird & Roche** (William Holabird e Martin Roche)
Tacoma Building

Old Colony

* **George H. Wyman**

* **Sullivan & Adler** (Louis Sullivan e Dankmar Adler)
Auditorium de Chicago

Wainwright Building (Saint Louis)

Guaranty Building (Buffalo, Nova York)

Almacéns Carson, Pirie, Scott & Co.